text: Stormarkskirken Kirke
  
  publiceret: 2023-08-15 14:53:30+02:00
  Stormarkskirken Kirke er en sognekirke, der ligger ved Ringvejen i den østlige ende af Nakskov.
  Kirken er opført i 1962. Den står i blank mur med synlige, røde mursten, og den har røde tegltage. Bygningen har en let rektangulær grundplan med langsiden orienteret i øst-vestlig retning.
  Hovedindgangen er mod nord i den østlige del af bygningen, og i den vestlige del af den nordlige langmur træder et klokketårn frem. På sydsiden ses, hvad der kunne ligne et tilbygget kapel, men heri er kirkens kor.
  Kirkens taggavle har alle trappeformede kamtakker, der efterligner gotiske dekorationer. Med undtagelse af korets taggavl er de øvrige dekoreret med kantede højblændinger med hængstav, dvs. høje murnicher med en stav, der hænger ned fra toppen. Også den nordlige langmur har dekorationer, der er en nyere fortolkning af gotiske, da muren her krones af en frise af næsten kvadratiske blændinger med hængstav.
  På hver side af hovedindgangen er et par af lave, fladbuede vinduer, og i den østlige gavl er tre store, fladbuede vinduer. I den sydlige gavl er der ligeledes tre fladbuede vinduer, men her er det midterste højere end de andre. Denne form er en løs efterligning af vinduer fra rokoko-perioden.
  I det indre er det lyse kirkerum orienteret mod nord-syd. Danske kirker ligger normalt stik øst-vest med kirkens kor i øst, så det er en atypisk orientering. Forklaringen skal angiveligt findes i at det giver en naturlig bevægelse fra hovedvejen, gennem kirkens rum og mod alteret. Dette understreges af parketgulvets stave.
  Fra korets udbygning er tagfladen ført igennem den øst-vestligt orienterede bygning, så kirkerummet her angiveligt går til kip. Rummet har således fået ekstra højde i nord-sydgående retning, mens det til siderne har vandret loft. Loftet er pudset hvidt, mens kirkerummets mure er holdt i synlige, gule mursten.
  Over kirkens indgangsparti mod nord er et pulpitur, dvs. et ophøjet galleri, til orglet. I kirkerummets vestlige langmur er fire hvide, fladbuede foldedøre.
  I korets gavl er tre fladbuede vinduer, hvortil kunstneren Jais Nielsen i 1962 lavede glasmosaikker. De viser mod øst ’Lad de små børn komme til mig’, i midten korsfæstelsen og mod vest Getsemane have.
  Alteret er som alterskranken, prædikestolen og døbefonten udført i 1962 af Paul Staffeldt Matthiesen.
  Døbefonten i granit har en enkel udformning, der er en bearbejdning af landets mange romanske døbefonte. Den står på en sokkel, der er udformet som en omvendt terningkapitæl.
  Prædikestolen er en prunkløs bearbejdning af renæssancens stole med pilastre, dvs. halvsøjler, på hjørnerne.
  På skibets østlige væg hænger et maleri fra 1975. Det er udført af Elvin Erud og afbilder den tolvårige Jesus i templet.
  Kirkens bænke er som det øvrige inventar holdt enkle.